**Kunstiteose tellija: Riigi Kinnisvara AS**

**„Pärnu riigimaja Roheline 64 kunstikonkurss“**

**ŽÜRII KOOSOLEKU PROTOKOLL**

Kuupäev: 30.03.2023

Riigi Kinnisvara AS, Tartu mnt 85, Tallinn

Algus kell 11:00 lõpp kell 14:00

Protokollis: žürii koordinaator **Mariann Drell**, Riigi Kinnisvara AS

Žürii tööst võtsid osa žürii esimees Pärnu RM Roheline 64 hoone arhitekt **Andrus Kilumets**, Eesti Kunstnike Liidu esindajad **Andres Koort** ja **Kadri Toom**, Eesti Kunstiteadlaste ja Kuraatorite Ühingu esindajad **Triin Ojari** ja **Kai Lobjakas** (Linda Lainvoo asendaja), kliendi/Riigi Kinnisvara AS esindaja **Kärt Vabrit,** ning RKAS-i kinnisvaraarenduse projektijuht **Rebeka Solveig Veltson** (hääleõiguseta).

**1. Koosoleku avamine**

Kell 11:00 avas Mariann Drell koosoleku ning tutvustas päevakava. Žürii liikmed tutvustasid ennast.

Žürii esimees hoone arhitekt Andrus Kilumets andis põgusa ülevaate Pärnu riigimaja Roheline 64 hoone kontseptsioonist ning kliendi esindaja Kärt Vabrit avas kunstikonkursi lähteülesannet.

Kunstikonkursi eesmärk – leida parim kunstiteoste seeria ideelahendus Pärnu riigimaja Roheline 64 hoone 1.korruse klienditeeninduse ootealale + kõrval asuvale koridorile. Rekonstrueeritav hoone paikneb Pärnus, aadressiga Roheline 64.

Avaliku konkursi raames otsitakse Pärnu riigimajja kolmest taiesest koosnevat seeriat. Otsitav taies peab esindama Eesti kunsti hetkeseisu ning olema sobiv ja kohane riigimajale, nii oma materjalide valiku kui ka teemakäsitluse poolest. Taieste teemalt oodatakse looduse ja keskkonnaga seotust. Ideelahenduste puhul on võimalikeks märksõnadeks keskkonnahoid, loodus, ilma ja kliima, keskkonnaprobleemid ja säästev areng.

Loodav kolmest taiesest koosnev kunstiteoste seeria kavandatakse büroohoone kliendiooteala seinapinnale (1 taies, koridor 130) ning teised kaks taiest paiknevad koridoris (2 taiest, koridor 130). Otsitavad kolm taiest võiksid omavahel kanda läbivat ideed ning moodustada seeria. Taieste vastas on klaasseinaga klienditeenindusruum ning nõupidamisruum, läbi mille teoseid samuti näha on.

Teoste seeria koosneb kolmest erisuurusest taiesest mille mõõdud (laius x kõrgus) ja kogukaalud on järgnevad:

1. Maksimaalne paiknemisala 5750 x 2550mm, maksimaalne kogukaal 300kg (20kg/m2).

2. Maksimaalne paiknemisala 3200 x 1400mm, maksimaalne kogukaal 150kg (30kg/m2).

3. Maksimaalne paiknemisala 1900 x 1400mm, maksimaalne kogukaal 100kg (37kg/m2).

Taiesed võiksid oma põhimahult paikneda põrandast 900 - 2000 mm kõrgusel. Kogu paiknemisala ei pea taiesega täitma, kuid kindlasti peab planeeritav taies olema nähtav ja mõjus. Kunstikonkursi võitja kohustub lahendama kunstiteose kinnituslahenduse seina. Taies ei tohi toetuda põrandale ega lakke. Planeeritavad kunstiteosed peavad sobituma ümbritsevasse ruumi, olema tehniliselt teostatavad, vandalismikindlad ning vajadusel teisaldatavad – näiteks hilisema hoone remondi või ümberehituse tarvis.

Loodavate taieste materjal ja tehnika on vaba. Teoste loomisel võib kasutada nii tasapinnalist kui ka ruumilist lahendust. Taiesed ei tohi takistada ega häirida hoone haldamise- ja hooldamisega seotud tegevusi. Taiesed ei asu evakuatsiooniteel.

Kunstikonkursi võitja kohustub lahendama kunstiteose kinnituslahendused seinas. Taiesed ei tohi toetuda põrandale ega lakke. Kõigi kolme taiese paiknemisala on valgustatud siinil olevate spottidega *(Fagerhult Touch Mini Tunable White 26W)*. Juhul kui konkursil osaleja ettepanekul esineb vajadus täiendava valgustuse järele, kuulub ka see hanke mahtu.

**2. Töödega tutvumine, kavandite tugevuste ja puuduste teemaline diskussioon**

Pärnu riigimaja Roheline 64 kunstikonkursi tööde esitamise tähtajaks laekus 44 konkursitööd. Kontrollides osalejate poolt esitatud dokumente, leidis kvalifitseerimiskomisjon, et kõigil osalejatel on nõutav kvalifikatsioon ning esitatud osalemistaotlused vastavad kõikidele konkursi tingimustele.

Žürii hindas alljärgnevate märgusõnadega töid:

1. „Blue dot“
2. „Elussüsteemi elementaarüksus“
3. „Eufoonia“
4. „Habras tasakaal“
5. „Hoid“
6. „Juured“
7. „Jõgi“
8. „Kivid“
9. „Kolm elementi“
10. „Kolm etüüdi merele: suvi, sügis, talv“
11. „Kolm mul oli kaunist sõna“
12. „Kuubik“
13. „Kuulilled“
14. „Käblik“
15. „Lumm“
16. „Lõigatud hetk“
17. „Lõikuspidu“
18. „Lõputu loojang“
19. „Maadeavastajad“
20. „Mikromakro“
21. „Mis on kodu…“
22. „Näen tuult“
23. „Oksad ja juured“
24. „Parool“
25. „Piknik jõe kaldal“
26. „Pluss ja miinus“
27. „Püha kevad“
28. „Riigimesilane, võilill, freesia ja ristik“
29. „Rikkus“
30. „Rohepööris“
31. „Suur kollane mets“
32. „Ta pöörleb siiski!“
33. „Taaskasutusjäljed“
34. „Tarbimisornament“
35. „Tulnuk“
36. „Turvavõrk“
37. „Tüvirada“
38. „Utoopia
39. „Vaade“
40. „Valgevalul“
41. „Veeringe“
42. „Voog“
43. „Õitseng“
44. „Üle vee“

Žürii tutvus väljapakutud ideelahendustega, arutles tööde tugevuste ja puuduste üle, võttes arvesse kunstikonkursi lähteülesannet.

Žürii otsustas lõplikku valikusse kandideerima jätta järgmised 6 kavandit tähestikulises järjekorras:

1. „Elussüsteemi elementaarüksus“
2. „Habras tasakaal“
3. „Kolm etüüdi merele: suvi, sügis, talv“
4. „Maadevastajad“
5. „Rohepööris“
6. „Tulnuk”

Žürii liikmed hindasid valikusse jäänud ideekavandite puhul nende sobivust kunstiteose tulevase asukohaga ning tehnilist teostatavust. Valikust jäi välja mitu tööd, mis olid küll kunstiliselt kõrgel tasemel, kuid ei seostunud nii orgaaniliselt ettenähtud asukohaga.

Esimene, teine, kolmas koht valiti välja konsensuse alusel nende kunstiväärtuse põhjal, sealjuures lähtuti võistlusjuhendis märgitud hindamiskriteeriumitest:

* teose sobivus ettenähtud asukohta;
* kontseptuaalse idee selgus ning lahenduse omanäolisus;
* teose sobivus hoone spetsiifikaga;
* teose materjalide valiku ning muude hooldusega seotud praktiliste eesmärkidega arvestamine.

**3. Pärnu riigimaja Roheline 64 kunstikonkursi tulemus – esikolmiku otsus**

Žürii 7 liiget valis 30. märtsil konsensuslikult, ilma hääletuseta välja ideekavandite esikolmiku ning otsustas:

1. **„Maadeavastajad“**
2. **„Elussüsteemi elementaarüksus“**
3. **„Kolm etüüdi merele: suvi, sügis, talv“**

Lisaks otsustas žürii ära märkida kaks kavandit (tähestikulises järjekorras):

 **“Habras tasakaal”**

 **“Rohepööris”**

Kunstikonkursi žürii sõnul haakub taiese kontseptsioon ning looklev orgaaniline vorm riigimaja kasutajatega ja märksõnadega, mis konkursi lähteülesandes püstitati – keskkonnahoid, loodus, ilma ja kliima, keskkonnaprobleemid ja säästev areng. **“Maadeavastajate”** uuenduslik ja julge materjalikäsitlus loob riigimaja seintele tervitatava kontrasti ning kannab endas mõtet elusvormide igavikulisest omavahelisest seotusest.

„Maadeavastajad“ seeria kujutab kontsentreeritud osa loodusest, mis tihtipeale jääb märkamatuks – pea kogu planeeti hõlmavat seeneorganismi maa alla jäävat mütseeli. Seened on looduses suured liitjad, olles loendamatute liikidega sümbioosis – sarnasel kontseptsioonil töötab ka Roheline 64 riigimaja liites endas erinevad ametid ning ühendades kodanikku riigipoolsete teenustega.

Riigi Kinnisvara projektidirektori Kärt Vabriti sõnul tahetakse riigimajadega jõuda punkti, kus kodanikku juhendatakse vajadusel riigimajas õige teenuse osutajani sõltumata teemast või tegevusvaldkonnast. Riigimajade eesmärk on riigiasutuste erinevad teenused kokku tuua ühte või paari valdkondlikku hoonesse, mis tähendab, et tulevikus puudub kodanikul vajadus mööda linna seigelda ning leida aega erinevate asutustega suhtlemiseks.

Abstraktset maastiku kujutavate pannoode kompositsioon sobib oma asukohtadesse hästi ning loob asukohtade vahel sidusa ülemineku. Kahe suurema pannoo peal asetsevad autoritehnikas kullakarva siil ja röövik loovad hea tasakaalu uuendusliku materjali ja traditsioonilisema käsitluse vahel.

Kõik žürii liikmed peavad kunstikonkursi tulemust õiglaseks.

**4. Esikolmiku tööde lühianalüüs**

**I koht**

Riigi Kinnisvara koostöös viis läbi kunstikonkursi, et leida parim kunstiteose seeria ideelahendus Pärnu riigimaja Roheline 64 kliendiootealale ning kõrval olevale koridori seinale. Žürii tegi valiku 44 kavandi hulgast ja valis võitjaks mütseelist kasvatatud seinapannoo seeria tööpealkirjaga **„Maadeavastajad“**.

Žürii hinnangul seob ja esindab “Maadeavastajad” seeria kontseptsioon kõik hoonesse tööle asuvaid riigi ameteid. Seeneniidistikust kasvatatud orgaaniline seeria sobib riigimaja eripäraga ning loob tervitatava kontrasti interjööriga, kus taiesed paiknema hakkavad. Seeria “Maadeavastajad” kannab endas mõtet elusvormide igavikulisest omavahelisest seotusest. Selle töö puhul tasub esile tõsta unikaalset ja innovaatilist materjali – mütseeli, mis on seotud erinevate orgaaniliste jääkidega. Inimese ökoloogilist jalajälge vähendav materjal annab teosele tema orgaanilise ja tervikliku vormi, millel on omaette lugu jutustada.

**II koht**

Teise koha pälvis tundliku materjali- ja värvikasutusega klaasikunsti seeria **„Elussüsteemi elementaarüksus“**. Erinevatest elementidest koosnev seeria kujutab lihtsustatult raku taastootmise kuute erinevat faasi. Elemendid on lahendatud erinevates värvigammades ning ka tekstuurides. Taieste mastaap ning kompositsiooniline rütm mõjub planeeritud asukohtades terviklikult.

**III koht**

Kolmanda koha saavutas mänguline ja lõbus keraamilistest elementidest koosnev seeria **„Kolm etüüdi merele: suvi, sügis, talv“**. Seeria puhul on kelmikalt edasi antud Pärnu linna kohaspetsiifilisust läbi rannamotiivi ja seal toimuva. Miniatuuridest koosnevad taiesed mõjuvad kolme stseenina, mis kujutavad randa ja seal toimuvat läbi kolme aastaaja.

**Lisaks otsustas žürii ära märkida kaks kavandit (tähestikulises järjekorras):**

“Habras tasakaal” – Žürii kiidab taiese ootamatut ja põnevat kohaspetsiifilist lähenemist ning kontseptsiooni.

“Rohepööris” – Žürii tõstab esile töö veenvat esitlemist, kvaliteeti ning julget lahendust.

**5. Žürii tähelepanekud, mida võitnud konkursikavandi „Maadeavastajad“ teostamisel võiks arvesse võtta**

* Seeria vormides kasvatamisel pöörata tähelepanu sellele, et erinevate paneelide liitekohtade üleminekud oleksid puhtad ja sujuvad. Lisaks kooskõlastada ka näidistükid (sh ka kuldse siili ja rööviku autoritehnika lahendus) kunstikonkursi žürii esimehe ja/või taieste tellija esindajaga.
* Valminud mütseelpaneelide kinnitusplaatide lahendus kooskõlastada kunstikonkursi žürii esimehe ja/või taieste tellija esindajaga.
* Saavutada esteetiline ning kvaliteetselt teostatud lõpplahendus.
* Taieste seeria väljaulatuv osa ei tohi ületada 10cm paksust.
* Kui selgub, et võidutöö seeria „Maadeavastajad“ kavand ei ole mistahes põhjustel esitatud kujul või viisil teostatav, soovitab Pärnu riigimaja Roheline 64 kunstikonkursi žürii sõlmida kunstikonkursil järgmise koha saanud ideekavandi „Elussüsteemi elementaarüksus “ esitajaga teose loomiseks hankeleping.

**6. Kaasnevad tööd, mis kuuluvad tulevase kunstihanke mahtu**

* Enne tööde algust tuleb koostada kõiki töid sisaldav ajakava ja see hankijaga kooskõlastada.
* Taiese paigaldamiseks tuleb koostada tööprojekt ja see hankijaga kooskõlastada. Tööprojekti aluseks on ideekavand „Maadeavastajad” ning kunstikonkursi Pärnu riigimaja Roheline 64 dokumendid ning konkursi käigus antud selgitused. Tööprojekt peab sisaldama infot teoste konstruktsiooni, seinakinnituste lahendustest ning nendega kaasnevatest töödest. Lisaks peab tööprojekt sisaldama ka otsevaadet taiestest, kuhu on märgitud paigaldamise kõrgus põrandast ja/või laest. Konstruktsioonide, seinakinnituste projekteerija peab omama vastavat kutsetaset eriosa projekteerimiseks. Koostatud projekt tuleb kooskõlastada vähemalt Riigi Kinnisvara AS-iga, hoone rekonstrueerimisprojekti arhitekti ja vajadusel ka teiste institutsioonidega.
* Taiese nimesilt ja selle täpne asukoht tuleb hankijaga kooskõlastada (Riigi Kinnisvara kaasab Pärnu riigimaja Roheline 64 hoone rekonstrueerimisprojekti arhitekti).
* Kõik kunstiteoste paigalduse ja valmistamisega kaasnevad kulud (sh vajadusel ka projektid ja vajaminevad kooskõlastused) kuuluvad töömahtu. Kõik teoste paigaldamisega kaasnevad tööd kuuluvad hanke mahtu.
* Juhul kui taiesed vajavad lisaks juba projekteeritud valgustusele lisavalgustust kuuluvad sellega seonduvad tööd hanke mahtu.
* Juhul, kui taieste paigaldamisel rikutakse Pärnu riigimaja Roheline 64 hoone siseruumide viimistlust, seal asuvaid objekte, tuleb taastada nende esialgne olukord ja kvaliteet.

Protokollija
/allkirjastatud digitaalselt/
Mariann Drell, Riigi Kinnisvara AS

Žürii liikmed
/allkirjastatud digitaalselt/
Andrus Kilumets, žürii esimees, Pärnu riigimaja Roheline 64 rekonstrueerimisprojekti arhitekt
Kärt Vabrit, kliendi /Riigi Kinnisvara AS esindaja
Andres Koort, Eesti Kunstnike Liit
Kadri Toom, Eesti Kunstnike Liit
Triin Ojari, Eesti Kunstiteadlaste ja Kuraatorite Ühing
Kai Lobjakas, Eesti Kunstiteadlaste ja Kuraatorite Ühing
Rebeka Solveig Veltson, Riigi Kinnisvara AS kinnisvaraarenduse projektijuht